Continentul nostru are 46 de state. Dintre acestea, două se află situate atât în Europa, cât și în Asia — Federația Rusă și Turcia [...]. Se poate observa că Federația Rusă, deși ca întindere are o proporție mai mare a teritoriului său în Asia, populația acesteia este concentrată foarte mult în spațiul situat până la Munții Ural. De altfel rușii reprezintă, fără nicio îndoială, un popor european cu rădăcini comune cu celelalte populații de origine indoeuropeană.

Deși Turcia este mai mult un stat asiatic (ca poziție, întindere și populație), partea sa europeană a jucat un rol bine individualizat și foarte activ de-a lungul timpului în istoria europeană. Trebuie să amintim, în acest sens, că în partea europeană a Turciei actuale a existat ultimul teritoriu al Imperiului Bizantin și capitala acestuia (Bizanț, apoi Constantinopol și Istanbulul de astăzi). Dimensiunea europeană a Turciei este subliniată și de aspirațiile acestui stat de a intra în Uniunea Europeană.

Există state de mici dimensiuni (Andorra, San Marino, Vatican, Malta și Liechtenstein), dar care sunt considerate entități teritoriale care au caracteristici statale. Dintre acestea, Republica San Marino are cea mai veche organizare statală de tip republican (din sec. al XIII-lea), cu mult înaintea Italiei sau a altor state.

Harta politică a Europei s-a modificat sensibil de-a lungul secolului al XX-lea și a suferit ultimele transformări importante în perioada anilor 1990, când au apărut state independente provenite din URSS: state europene (Federația Rusă, Ucraina, Belarus, Republica Moldova, Estonia, Letonia, Lituania); la acestea se adaugă cele trei țări caucaziene (Armenia, Georgia și Azerbaidjan) și cinci state central-asiatice.

Alte țări au apărut prin divizarea pașnică a Cehoslovaciei (Cehia și Slovacia) și prin dezmembrarea Iugoslaviei (Serbia și Muntenegru, Croația, Bosnia și Herțegovina, Macedonia, Slovenia).



Ultimele state europene desprinse din Federația Serbia și Muntenegru sunt Serbia și Republica Muntenegru. Anumite țări europene au, în prezent, teritorii extraeuropene care sunt dependente de acestea, cum este cazul Franței, Olandei, Regatului Unit, Danemarcei.

În ultimii ani se observă o anumită tendință de a include printre țările europene și țările din zona Caucazului (Azerbaidjan, Georgia, Armenia). Cipru, care este un stat asiatic ca poziție, poate fi considerat un stat european (bazat pe relațiile cu Grecia și apartenența la Uniunea Europeană). Principalele caracteristici ale statelor europene [..] arată o mare diversitate a acestora.

România este, prin poziție și caracteristici, un stat european. Istoria și geografia istorică a României arată că evoluția acesteia s-a realizat într-un context european, chiar dacă anumite evenimente istorice i-au fost mai puțin favorabile. Teritoriul țării a ajuns în forma actuală după anumite evoluții [...].

În cazul diferitelor state europene, a existat un nucleu inițial, de la care a început construcția statului modern.

În cazul României, un nucleu similar îl reprezintă Muntenia. Această regiune este, la origine, partea de nord a provinciei istorice denumită Țara Românească (Valahia) [...].



Definiția României ca stat include astfel o componentă naturală (carpatică, danubiană, pontică, panonică), locuită de o populație care formează romanitatea orientală. Prin situarea sa într-un spațiu care reprezintă (prin Carpați și Dunăre) o prelungire a Europei Centrale, România poate fi considerată un stat central-european. Deși, în anumite situații, România este considerată ca o entitate care aparține, aparent, Peninsulei Balcanice, prin poziția ei la nord de Dunăre și prin identificarea sa cu arcul carpatic nu poate fi considerată, propriu-zis, o țară balcanică. [...]

Densitatea populației (loc./km2) în statele eurasiatice (2011):

1. Turcia
   1. total: 95;
   2. partea europeană: 433;
   3. partea asiatică: 85.
2. Kazahstan
3. total: 6;
4. partea europeană: 5;
5. partea asiatică: 6.
6. Federația Rusă
7. total: 8;
8. partea europeană: 26;
9. partea asiatică: 3.

Populația și suprafața principalelor țări europene (2011)

|  |  |  |  |
| --- | --- | --- | --- |
| Nr. crt. | Statul | Populația  (mil. loc.) | Suprafața (km2) |
| 1 | Albania | 2.8 | 28748 |
| 2 | Austria | 8.4 | 83871 |
| 3 | Belarus | 9.5 | 207600 |
| 4 | Belgia | 10.9 | 30528 |
| 5 | Bos. și Her. | 3.8 | 51210 |
| 6 | Bulgaria | 7.4 | 111002 |

(Adaptat după *Manualul de* *Geografie, clasa a XII-a*, Octavian Mândruț)